રાજમાતા શિવગામીદેવી દર ૨૬ વર્ષે કરવામાં આવતો યજ્ઞ કરી રહી છે. માથા પર અગ્નિ મૂકીને મંદિરને પ્રદક્ષિણા કરવામાં ક્યાંય પગ અટકવા ન જોઈએ નહીંતર યજ્ઞ ફળે નહીં. ત્યાં જ બે હાથી તોફાને ચડે છે. રાજમાતાને અડફેટે લે એ પહેલાં જ અમરેન્દ્ર બાહુબલી એન્ટ્રી લે છે. એક વિરાટકાય રથને પોતાના હાથ વડે ખેંચીને રાજમાતાને માતેલા હાથીઓથી બચાવી લે છે એટલું જ નહીં, હાથીને વશમાં કરીને એની સૂંઢ પર પગ મૂકીને હાથી પર ચડે છે. હાથી પોતાની સૂંઢથી મોટું ધનુષ પકડે છે અને બાહુબલી એમાં તીર ચડાવીને રાવણદહન જેવું રાક્ષસના પૂતળાનું દહન કરે છે.